KIRJALLINEN KYSYMYS E-0129/00 esittäjä(t): Ria Oomen-Ruijten (PPE-DE) ja Bartho Pronk (PPE-DE) komissiolle. Yhteinen ohjelmasuunnitteluasiakirja 2000‐2006.



Virallinen lehti nro 303 E , 24/10/2000 s. 0145 - 0146



KIRJALLINEN KYSYMYS E-0129/00 esittäjä(t): Ria Oomen-Ruijten (PPE-DE) ja Bartho Pronk (PPE-DE) komissiolle (27. tammikuuta 2000) Aihe: Yhteinen ohjelmasuunnitteluasiakirja 20002006 Alankomaiden sosiaali- ja työvoimaministeri lähetti 19. lokakuuta 1999 ajanjaksoa 20002006 koskevan yhteisen ohjelmasuunnitteluasiakirjan / ESR-3 Euroopan komissiolle. Miten komissio suhtautuu Alankomaiden hallituksen aikeeseen käyttää ESR-3-varat uudella suunnittelujaksolla hallituksen päätöksen täytäntöönpanoon, jonka mukaan vuonna 2000 osoitetaan 250 miljoonaa guldenia työvoimahallinnon käyttöön (käytettäväksi niiden hyväksi, jotka ovat olleet työttöminä alle vuoden), koska on toivottavaa tavoittaa etenkin ne, jotka ovat olleet jo pitkään poissa työmarkkinoilta? Yhteisessä ohjelmasuunnitteluasiakirjassa 20002006 ehdotetaan, että Euroopan sosiaalirahaston (ESR) toimeenpaneva yksikkö sijoitetaan aluksi työvoimahallinnon alaisuuteen ja myöhemmin kansallisen työllisyys- ja tuloinstituutin (Landelijk Instituut Werk en Inkomen, LIWI) yhteyteen. Miten komissio suhtautuu Euroopan sosiaalirahaston toimeenpanevan yksikön sijoittamiseen työvoimahallinnon yhteyteen, kun sen seurauksena ESR-tukien hakeminen ja myöntäminen tulevat saman tahon alaisuuteen? Miten komissio suhtautuu Alankomaiden hallituksen päätökseen valita tähän tarkoitukseen LIWI, kun otetaan huomioon yhtäältä se, että ESR:n toimeenpanevan yksikön tehtävät eivät sovellu yhteen LIWIn päätehtävän eli työllisyys- ja tulokeskusten (Centra voor Werk en Inkomen, CWI) ohjausjärjestönä toimimisen kanssa, ja toisaalta se Alankomaissa tapahtunut kehitys, jonka mukaan kunnat saavat työllistämisvaransa yhdestä lähteestä, eli sosiaali- ja työvoimaministeriöstä? Yhteisessä ohjelmasuunnitteluasiakirjassa ehdotetaan muun muassa hallintokomitean perustamista. Alankomaiden kuntaliitto (Vereniging van Nederlandse Gemeenten, VNG) ei suunnitelmien mukaan kuulu siihen. Katsooko komissio, että kuntaliiton mukanaolo on toivottavaa, koska se olisi Euroopan komission suosiman kumppanuusperiaatteen mukaista? Kunnillahan on uudella suunnittelukaudella tärkeä osa ESR-3:n täytäntöönpanossa ja lisäksi ne ovat merkittäviä toimeksiantajia. Anna Diamantopouloun komission puolesta antama vastaus (29. helmikuuta 2000) Euroopan sosiaalirahasto (ESR) on yhteisön tärkein väline Euroopan työllisyysstrategian tavoitteiden toteuttamista varten. Alankomaiden tavoitteet on vahvistettu Alankomaiden kansalliseen toimintasuunnitelmaan (NAP) sisältyvien 22 tavoitteen perusteella. Tavoitetta 3 koskeva kehittämissuunnitelma, jonka Alankomaiden viranomaiset ovat lähettäneet komissiolle, muodostaa perustan uutta yhtenäistä ohjelma-asiakirjaa (YOA) koskeville neuvotteluille. YOA:n tarkka sisältö riippuu komission ja Alankomaiden viranomaisten välisistä neuvotteluista, jotka ovat juuri alkaneet. Suunnitelmassa esitetty Alankomaiden viranomaisten ehdotus käyttää suurin osa ESR-tuesta kattavaan lähestymistapaan (sluitende aanpak) vaikuttaa olevan täysin ennaltaehkäisyä painottavan Euroopan työllisyysstrategian mukaista. Alankomaiden viranomaiset ehdottavat ESR-varojen käyttöä kansallisen toimintasuunnitelman suuntaviivan 2 noudattamiseksi vuoden 2002 loppuun mennessä. Suunnitelmassa myös ehdotetaan erityistoimenpiteitä pitkäaikaistyöttömien integroimiseksi työelämään; toimenpiteitä voidaan soveltaa niihin, jotka ovat kaukana työmarkkinoista. Jäsenvaltiot voivat itse päättää omista hallinnollisista järjestelyistään, esimerkiksi siitä, mihin ne haluavat sijoittaa ESR:n täytäntöönpanosta vastaavan yksikön. Komission vastuulla on valvoa, että ESR-ohjelma pannaan täytäntöön avoimesti, tehokkaasti ja oikein voimassa olevan asetuksen mukaisesti. Komissio neuvottelee Alankomaiden viranomaisten kanssa sen varmistamiseksi, että täytäntöönpanoa koskevat luvut YOA:ssa ovat riittävä takuu tästä. Komissio seuraa kiinnostuneena muutoksia, joita Alankomaiden työllisyyttä ja palkkatuloja käsittelevässä laitoksessa on hiljattain tapahtunut. Muutoksia pidetään innovatiivisena tapana pyrkiä aktivoimaan toimeentulotuen sekä työttömyys- ja työkyvyttömyysetuuksien saajia yhteen palvelupisteeseen keskitetyn toiminnan (one shop stop) kautta. Uudessa rakennerahastoja koskevassa asetuksessa suositaan laajaa yhteistyökumppanuutta, ja komissio keskustelee asiasta Alankomaiden viranomaisten kanssa.